CELEX: 32017D1967
Language: sk
Date: 2017-10-23 00:00:00
Title: Rozhodnutie Rady (EÚ) 2017/1967 z 23. októbra 2017 o pozícii, ktorá sa má v mene Európskej únie prijať v Spoločnom výbore EHP k zmene Protokolu 31 k Dohode o EHP o spolupráci v špecifických oblastiach mimo štyroch slobôd (Prípravná akcia Únie týkajúca sa výskumu v oblasti obrany)

28.10.2017   
               
               
                  SK
               
               
                  Úradný vestník Európskej únie
               
               
                  L 279/50
               
            ROZHODNUTIE RADY (EÚ) 2017/1967
      z 23. októbra 2017
      o pozícii, ktorá sa má v mene Európskej únie prijať v Spoločnom výbore EHP k zmene Protokolu 31 k Dohode o EHP o spolupráci v špecifických oblastiach mimo štyroch slobôd (Prípravná akcia Únie týkajúca sa výskumu v oblasti obrany)
      RADA EURÓPSKEJ ÚNIE,
      so zreteľom na Zmluvu o fungovaní Európskej únie, a najmä na jej článok 218 ods. 9,
      so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
      so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (2), a najmä na jeho článok 54 ods. 2 písm. b), článok 84 ods. 2 a článok 124,
      so zreteľom na návrh Európskej komisie,
      keďže:
      
                  (1)
               
               
                  Dohoda o Európskom hospodárskom priestore (3) (ďalej len „Dohoda o EHP“) nadobudla platnosť 1. januára 1994.
               
            
                  (2)
               
               
                  Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, protokol 31 k Dohode o EHP.
               
            
                  (3)
               
               
                  Protokol 31 k Dohode o EHP obsahuje ustanovenia o spolupráci v špecifických oblastiach mimo štyroch slobôd.
               
            
                  (4)
               
               
                  Je vhodné rozšíriť spoluprácu zmluvných strán Dohody o EHP o účasť štátov EZVO na prípravnej akcii Únie týkajúcej sa výskumu v oblasti obrany, ktorá je financovaná zo všeobecného rozpočtu Európskej únie.
               
            
                  (5)
               
               
                  Je vhodné, aby sa účasť štátov EZVO na činnostiach financovaných z rozpočtového riadku 02 04 77 03 začala od 11. apríla 2017, aj keď pripojené rozhodnutie Spoločného výboru EHP bude prijaté, alebo splnenie prípadných ústavných požiadaviek potrebných pre uvedené rozhodnutie bude oznámené po 10. júli 2017.
               
            
                  (6)
               
               
                  Inštitúcie, podniky, organizácie a štátni príslušníci štátov EZVO by preto mali byť oprávnení zúčastňovať sa na činnostiach, ktoré sa začínajú pred nadobudnutím účinnosti tohto rozhodnutia. Náklady vynaložené na ich účasť na takýchto činnostiach, ktorých vykonávanie sa začína po 11. apríli 2017, by sa mali považovať za oprávnené za rovnakých podmienok, za akých sú oprávnené náklady, ktoré vznikli inštitúciám, podnikom, organizáciám a štátnym príslušníkom členských štátov EÚ za predpokladu, že pripojené rozhodnutie Spoločného výboru EHP nadobudlo účinnosť pred koncom dotknutej prípravnej akcie.
               
            
                  (7)
               
               
                  Protokol 31 k Dohode o EHP by sa preto mal zmeniť s cieľom umožniť uvedenú rozšírenú spoluprácu od 11. apríla 2017.
               
            
                  (8)
               
               
                  Pozícia Únie v Spoločnom výbore EHP by mala byť založená na pripojenom návrhu rozhodnutia,
               
            PRIJALA TOTO ROZHODNUTIE:
      Článok 1
      Pozícia, ktorá sa má v mene Únie prijať v Spoločnom výbore EHP k navrhovanej zmene Protokolu 31 k Dohode o EHP o spolupráci v špecifických oblastiach mimo štyroch slobôd, je založená na návrhu rozhodnutia Spoločného výboru EHP pripojenom k tomuto rozhodnutiu.
      Článok 2
      Toto rozhodnutie nadobúda účinnosť dňom jeho prijatia.
      
         V Luxemburgu 23. októbra 2017
         
            
               Za Radu
            
            
               predsedníčka
            
            K. IVA
         
      
      
         (1)  Ú. v. ES L 305, 30.11.1994, s. 6.
      
         (2)  Ú. v. ES L 298, 26.10.2012, s. 1.
      
         (3)  Ú. v. ES L 1, 3.1.1994, s. 3.
      
         NÁVRH
         ROZHODNUTIE SPOLOČNÉHO VÝBORU EHP č. …/2017
         z …,
         ktorým sa mení protokol 31 k Dohode o EHP o spolupráci v špecifických oblastiach mimo štyroch slobôd
         SPOLOČNÝ VÝBOR EHP,
         so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej články 86 a 98,
         keďže:
         
                     (1)
                  
                  
                     Je vhodné rozšíriť spoluprácu zmluvných strán Dohody o EHP o účasť štátov EZVO na prípravnej akcii Únie týkajúcej sa výskumu v oblasti obrany, ktorá je financovaná zo všeobecného rozpočtu Európskej únie.
                  
               
                     (2)
                  
                  
                     Je vhodné, aby sa účasť štátov EZVO na činnostiach financovaných z rozpočtového riadku 02 04 77 03 začala od 11. apríla 2017, aj keď toto rozhodnutie bude prijaté, alebo splnenie prípadných ústavných požiadaviek potrebných pre toto rozhodnutie bude oznámené po 10. júli 2017.
                  
               
                     (3)
                  
                  
                     Inštitúcie, podniky, organizácie a štátni príslušníci štátov EZVO by preto mali byť oprávnení zúčastňovať sa na činnostiach, ktoré sa začínajú pred nadobudnutím účinnosti tohto rozhodnutia. Náklady vynaložené na ich účasť na takýchto činnostiach, ktorých vykonávanie sa začína po 11. apríli 2017, by sa mali považovať za oprávnené za rovnakých podmienok, za akých sú oprávnené náklady, ktoré vznikli inštitúciám, podnikom, organizáciám a štátnym príslušníkom členských štátov EÚ za predpokladu, že toto rozhodnutie nadobudlo účinnosť pred koncom príslušnej prípravnej akcie.
                  
               
                     (4)
                  
                  
                     Protokol 31 k Dohode o EHP by sa preto mal zmeniť s cieľom umožniť túto rozšírenú spoluprácu od 11. apríla 2017,
                  
               PRIJAL TOTO ROZHODNUTIE:
         Článok 1
         V článku 1 protokolu 31 k Dohode o EHP sa dopĺňa tento odsek:
         
            
                        „13.
                     
                     
                        
                                    a)
                                 
                                 
                                    Štáty EZVO sa od 11. apríla 2017 podieľajú na činnostiach Únie týkajúcich sa nasledujúceho rozpočtového riadka vo všeobecnom rozpočte Európskej únie na rozpočtový rok 2017:
                                    
                                                —
                                             
                                             
                                                
                                                   Rozpočtový riadok 02 04 77 03: „Prípravná akcia týkajúca sa výskumu v oblasti obrany“.
                                             
                                          
                              
                                    b)
                                 
                                 
                                    Štáty EZVO finančne prispievajú na činnosti uvedené v písmene a) v súlade s článkom 82 ods. 1 písm. a) dohody.
                                 
                              
                                    c)
                                 
                                 
                                    Náklady, ktoré vznikli inštitúciám, podnikom, organizáciám a štátnym príslušníkom štátov EZVO v súvislosti s ich účasťou na činnostiach uvedených v písmene a), ktorých vykonávanie sa začína po 11. apríli 2017, sa považujú za oprávnené od začatia akcie za rovnakých podmienok, za akých sú oprávnené náklady, ktoré vznikli inštitúciám, podnikom, organizáciám a štátnym príslušníkom členských štátov EÚ podľa príslušnej dohody o grante alebo rozhodnutia o grante za predpokladu, že rozhodnutie Spoločného výboru EHP č. …/2017 z … [toto rozhodnutie] nadobudlo účinnosť pred skončením prípravnej akcie.
                                 
                              
                                    d)
                                 
                                 
                                    Island a Lichtenštajnsko sa na uvedenej prípravnej akcii nezúčastňujú a finančne neprispievajú na činnosti uvedené v písmene bode a).“
                                 
                              
                  
         Článok 2
         Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP (*1).
         Uplatňuje a od 11. apríla 2017.
         Článok 3
         Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
         
            V Bruseli
            
               
                  Za Spoločný výbor EHP
               
               
                  predseda
               
               
                  tajomníci Spoločného výboru EHP
               
            
         
         
            (*1)  [Ústavné požiadavky neboli oznámené.] [Ústavné požiadavky boli oznámené.]
      
      
         PRÍLOHA
         Vyhlásenie štátov EZVO k rozhodnutiu č. …/2017, ktorým sa mení protokol 31 k Dohode o EHP s cieľom rozšíriť spoluprácu zmluvných strán o účasť štátov EZVO na prípravnej akcii Únie týkajúcej sa výskumu v oblasti obrany
         Týmto rozhodnutím sa rozširuje spolupráca zmluvných strán o účasť štátov EZVO na prípravnej akcii Únie týkajúcej sa výskumu v oblasti obrany. Štáty EZVO sa domnievajú, že otázky obrany nepatria do rozsahu pôsobnosti Dohody o EHP, a preto sa prijatím tohto rozhodnutia nerozširuje rozsah pôsobnosti Dohody o EHP o záležitosti obrany nad rámec účasti štátov EZVO na uvedenej prípravnej akcii. Štáty EZVO zdôrazňujú, že Island a Lichtenštajnsko sa nezúčastňujú na tejto prípravnej akcii, ani na ňu finančne neprispievajú.